Защо бутащи ръце? – отворена дискусия
*Коментарите на Уан Хайдзюн, описани по-долу, са извадени от експертна дискусия, публикувана в списанието „Тай Чи Чуан и вътрешни изкуства“ брой 22 през лятото на 2006г. В събитието участваха и още няколко човека, които не мисля, че допринесоха съществено за разбирането на бутащите ръце. Експертната дискусия се проведе на Тайдзи Каледония през юни 2005г.*


„В Тайдзицюан трябва да тренирате преди всичко релаксацията. След практикуване на формата, можете да се насочите към трениране с други хора, например бутащи ръце. Всеки има свое собствено положение, свой собствен начин на трениране. Първата стъпка е да научите тялото си да бъде отпуснато и релаксирано, да насочите ци в дантиен и да подобрите циркулацията.

За да правите туй шоу ефективно, трябва да сте релаксирани, затова второто важно нещо е да се научите да слушате, това се нарича „тин дзин“, да слушаш за дзин на другия човек, да слушаш неговата енергия. Това е усещане на контакт между вас и другия човек, на следване. След като се научите да слушате ефективно, тогава трябва да можете да освободите силата.“

В Чън стил бутащите ръце имат различни етапи – с фиксирана и подвижна стъпка – и всички те са създадени, за да покажат различни части на умението. Първият похват се нарича сила на китката – допирате ръцете си и само се опитвате да правите кръгови движения и да следвате движението на другия. В това упражнение не трябва да прилагате фа дзин, а само да слушате и да следвате и да се опитвате да изградите добър контакт.

![Тай Чи Бутащи ръце - майстор Уан Хайдзюн_1](https://bg-wushu.com/bg/wp-content/uploads/2019/10/correctionlg.jpg)
*Майстор Уан Хайдзюн обяснява тънкостите на бутащите ръце*


Вторият етап е фиксирана стъпка с използване на пън, лю, дзи и ан и той тренира тези четири техники. Старайте се да ги правите правилно, да следвате същите посоки, да не се завъртате твърде много, да не се навеждате напред или назад или настрани, а винаги да следвате правилата на техниката. Тялото не трябва да се накланя много, има точно определен начин, по който да се правят движенията.

Третата фаза е с подвижна стъпка. През този етап и двамата заемате една и съща позиция и се опитвате да не прилагате сила срещу другия, само следвайте позициите. Опитвайте се да разберете дали партньорът ви изпълнява правилната техника в правилното време. Ако неговите движения не са съгласувани или тялото му не е изправено или прави друга грешка, тогава можете да използвате силата на опонента си, за да го изместите.

![](https://bg-wushu.com/bg/wp-content/uploads/2019/10/grandmastre4.jpg)

През тази фаза се опитвайте да намерите грешките и слабите места на другия; не се конфронтирайте със сила един срещу друг, а чрез следването, слушането и стъпките се опитайте да намерите удобна възможност. За да избегнете използването на сила помежду ви, се научете да неутрализирате в случай че се появи потенциал или намерение за сила.

Следващият етап се нарича далу – много дълга позиция, която тренира корените и издръжливостта ви и координацията между корените и кръста, за да можете да се изправяте и да потъвате, както и упражнява прилагането на сила от кръста и тазобедрените стави.

Когато тренирате с партньор обикновено единият от двамата е по-силен и иска да доминира. Трябва да си разделите ролите – единият да води, другият да следва; единият да слуша, другият да се движи. Координирайте се и бъдете внимателни към партньора си и избягвайте използването на сила – разберете се помежду си кой каква роля ще заема.

*Учител и ученик - грандмайстор Чън Джънлей обяснява важните моменти в практиката на бутащи ръце, а майстор Уан Хайдзюн му партнира:*
